"Setswana Puo ya gae HL/P2 17 DBE/Ngwanaitseele 2021 NSC POTSO 12: POTSO YA TLHAMO NTLHOMOLE MMUTLWA – OM Lobelo Sekaseka maina otlhe a baanelwa ba padi ya Ntlhomole Mmutlwa ka bophara o akaretsa le difane go supa fa leina le ya boreelelong. Tshegetsa tshekatsheko e o ikaegile ka ditiragalo tsa padi. Boleele jwa tlhamo ya gago e nne mafoko a a ka nnang 400–450. [25] POTSO 13: DIPOTSO TSE DIKHUTSHWANE NTLHOMOLE MMUTLWA – OM Lobelo Buisa nopolo e e latelang, mme o arabe dipotso. NOPOLO D O ne a tshwarwa ke kgakge, a tlaela, puo ya pala go tswa ka dipounama. A utlwa pelo ya gagwe e ubela godimo gore a bo a utlwe a tsipiwa ke setlhabi. Madi a mmele wa gagwe a simolola go taboga ka lebelo le le sa tlwaelegang, a tabogela mo dikarolwaneng tsa mmele, kwa a sa bolong go feleletsa go ya gone bogologolo. A utlwa a felelwa ke maatla. 'Dumela abuti, ke nna Palesa Kgokololo.' Ka nako eo, 5 Baagileng o ne a sa ntse a ile le dikakanyo tsa dinoolwane. O tswa go itharabologelwa e le bogologolo Palesa dumedisitse e bile a feditse. Palesa o ne a mo makaletse e bile a nagana gore ka gongwe ke semumu-susu. 'Ao! Kgaitsadia-motho, dumela tlhe, ke gone ke tswang mo borokong jwa motshegare. Letsapa la tsela. Tsena o amogetswe.' A simolola go itlantla diteme jalo Baagileng. 10 Baagileng o ne a ikitsise Palesa, mme ba ne ba nna fa fatshe go itsane sentle le go tlotla ka tseno le tsele. O ne a tseela Palesa dikgang tse dintsi tsa kwa Phiritshweu le go mo tlhalosetsa gore ke eng batsadi ba gagwe ba sa kgona go tla moletlong oo, mme ba rometse ena. Go ba tsere sebaka se se neng se lekana le ura ba ntse ba tsere dikgang. Palesa o ne a lebega a itumetse thata go bona batsadi ba gagwe ba 15 rometse mongwe go tla go nna moemedi wa gagwe mo dikgaisanong tsa maitseboa ao, ka bona ba sa kgona go tla ka ntlha ya mekgape e e botlhokwa ya morafe. Go ne go le gontsi go Baagileng le Palesa ba buileng ka gone. Baagileng o ne a lemoga fa Palesa e le mosetsana yo o nang le maikaelelo e le tota mo botshelong, a ba a lemoga fa go se na sepe se se ka mo tsietsang kgotsa go mo 20 faposa bonolo mo dikakanyong tsa gagwe tsa bokamoso. Se se neng sa makatsa Baagileng thata, ke go lemoga maikemisetso a ga Palesa le ka moo a neng a bonela pele bokamoso ka teng. Baagileng o bile a swaba nko go feta molomo, go bona a menolwa dikakanyo ke ngwana wa mosetsana. Palesa o ne a mo gadika go se kae ka go mo tlhoma dipotso le go batla ditlhaloso tsa mabaka a a rileng a botshelo. Le fa go 25 le jalo, Baagileng o ne a itshegeletsa ka gonne a ne a na le maitemogelo a botshelo ka kakaretso go feta Palesa. 13.1 Baagileng o tshwarwa ke kgakge jaana a le kwa kae? (1) 13.2 Ke goreng Palesa a le mo lefelong le? (2) Kwalololo e ileditswe Phetla"